《念奴娇 同范汝受旅病戏遣》
清代·陈世祥

萧寥僧舍，算两人佳趣，穷愁千斛。立踬行僵无是处，鬼曰其穷未足。

二竖揶揄，膏肓可据，共煽穷愁独。看教尪瘠，欹床而扪枯腹。

也只几首新词，描愁写怨，便折平生福。谁者中黄真起痼，一匕不劳参茯。

鸡距能花，鱼肠自吼，起舞何须蹴。咄来而鬼，乃以余为形梏。

作者简介：明末清初江南通州人，字善百，号散木。明学祯举人。入清官知县。有《楚云章句》、《半豹吟》、《园集》、《含影词》、《种瑶草》等。